KUP ZUP AI MYIT PYAW LAM
Lang mi hta Shabrang ma langai mi gaw kup zup ai myit pyaw lam hpe tam la na matu mying gum hkawng ai hpaji ning hkring langai mi kaw du sa wa ai,
Dai hpaji ning hkring wa gaw tsawm htap nga pyaw la ai bum n tsa kaw na n ta kaba langai mi hta shanu nga ai. Shabarang wa du yang dai hpaji ninghkring wa gaw shi a n ta kaw jinghku jingyu ni hte daw sha poi kaba galaw taw ai hpe mu ai, n ta kata hta masha ni law la ai hpe mung shi sa mu ai, madum sumpi hpung ni mung du sa ai shawa masha hpe pyaw ngawn la ai yu ngwi n sen ni hte dum shapyaw nga ma ai. Lu sha saboi n tsa hkan mung nam chyim rawng la ai malu masha ni hpe chyu sha hkyen lajang da ai, dai daw sha poi sha shawa masha ni gaw malu masha ni hpe sha let shada tsun shaga mung jahta let pyaw nga ma ai hpe shi sa mu ai. Hpaji ninghkring wa mung du sa ai shawa masha ni hpe langai hpang langai hkan shakram, shaga taw nga ai majaw Shabrang wa gaw Shi hte hkrum na matu yak la nga ai. Tsawm ra na ai hpang Shabrang wa gaw hpaji ninghkring wa hpe lu hkrum ai hte shi n dai de du sa wa ai lam a yaw shada lam ni hpe tsun dan wu ai.
Hpaji ninghkring wa mung Shabrang ma wa tsun ai ga ni hpe a tsawm madat la nna,
“Ya gaw nang hpe n dai lam ni tsun sanglang dan na a ten rai n lu ai, dai majaw nang n ta kata hkan, sunwang hkan naw yu hkawm u, hkying hkum lahkawng ram rai jang ngai kaw bai wa rit,” nga tsun dat ai. Shabrang wa hpe mung chyaw (zun) langai mi hta sau hpe bang dat ya let,
“Nang yu mada hkawm ai shaloi n dai chyaw hta na sau loi mi pi n jahkaw hkra sadi let hkawm u,” ngu htet dat ai.
Shabrang wa mung Hpaji ninghkring wa htet dat ai hte maren sau rawng ai chyaw hpe hpai let n ta kata na gawk shagu, jut shagu hkan, bai sun wang kata hkan yu hkawm nga nu ai, shi hpai da ai chyaw kata na sau hpe mung n jahkaw hkra sadi maja let yu hkawm ai. Hking hkum lahkawng ram na ai hpang Hpaji ninghkring wa hpang de bai du wa ai.
Shaloi Hpaji ninghkring wa gaw,
“Nang n ta ting yu hkawm ai hpa ni mu wa ai law? Shat sha gawk kaw noi tawn ai sumla ni hpe mu wa ai i? Laika hti gawk na Chyum laika ni hpe gaw mu wa ai kun? Sun wang kata na n sam hkum ai numri pan hpe gaw mu wa ai kun?” ngu hkap san yang,
Shabrang wagaw gaya ai myi man hte, “chyaw kata na sau hkaw mat na tsang ai majaw dai hpe sha ku taw di hpa mung n mu wa ai,” ngu hkap tsun ai.
Hpaji ninghkring wa gaw mani sum sai hte kalang bai gayin yu hkawm su ngu htet dat ai.
Shabrang wa mung hpaji ninghkring wa jaw dat ai sau bang da ai chyaw hpe bai lang let kalang bai pru mat wa ai.
N dai kalang bai yu hkawm ai shaloi Shabrang wa gaw, n ta kata na tsawm htap hkra mawn sumli da ai lam ni, sunwang kata na tsawm htap manam pyaw la ai nampan ni, sunwang kata lwi nga ai san tsawm hka shi hte hka kata pyaw chyai nga ai nga kasha ni hpe n gun mi a lu rai yu la n na grai myit dik ai hte Hpaji ninghkring wa kaw bai wa nu ai. Shi mu wa ai lam ni yawng hpe mung sharawng shara rai Hpaji ninghkring wa hpe wa tsun dan ai.
Shaloi Hpaji ninghkring wa gaw, “ Nang yu hkawm ai gaw rai sa, Na a chyaw kata na sau ni gaw,” ngu hkap san dat ai shaloi she, shi chyaw hta sau gahte mi mung n rawng mat ai hpe Shabrang wa dum chye dat ai.
Hpaji ninghkring wa bai gahtap tsun ai gaw,
“Ngai, Nang hpe jaw ai jet ai myit pyaw hpa lam a namchyim gaw n dai rai sai, mung kan n tsa gade mi mau hpa, pyaw hpa lam ni hpe hkrum ai rai tim, chyaw kata na sau hpe gaw n mai malap ai.
Masha law malawng gaw pyaw hpa lam kaw sha myit len mat nna tinang a prat hkrun lam rawt galu kaba na lam hpe malap kau ma ai, pyaw hpa lam hta sha a ten shama kau, jahtum kau nna hpang jahtum tinang kaw hpa mung n ngam mat ai prat de du mat ma ai.
Bai tinang a nga mu nga mai lam, rawt jat galu kaba lam hpe sha myit hta bang da n na makau grup yin hpe malap kau chye ma ai, tinang a myit sim sa lam, myit pyaw na lam ni hpe mung malap kau chye ma ai. Tinang a prat nga mu nga mai rawt jat galu kaba wa na lam hpe shakut shaja sa wa ai zawn, tinang a myit pyaw simsa lam a matu mung aten jaw lu hkra shakut sa wa ra nga ai.”
Mut Tsawm
No comments:
Subscribe to: Post Comments (Atom)
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn lmo_Latn eng_Latn eng_Latn